钦定古今图书集成/方舆汇编/职方典/第1185卷 > 《赤壁图为胡允中赋》僧来复
## 钦定古今图书集成/方舆汇编/职方典/第1185卷 > 《赤壁图为胡允中赋》僧来复

“江空水落寒无波，倚天赤壁高嵯峨。雪堂老苏从二
客，携酒夜载扁舟过。中流扣舷发棹歌，有酒不饮当
如何。鳜鱼三尺鲙白雪，临风细酌金叵罗。酒酣耳热
歌再起，直溯空明三百里。一声孤鹤横江来，明月在
天天在水。酹月呼嫦娥，仰天听天语。洞箫吹彻《广寒
秋》，却挟飞仙共高举。人生行乐须及时，昨日少壮今”
日衰。功名自昔等炊黍，英雄徒为曹瞒悲。画史独何
心，丹青托千载。江云山月想登临，彷佛图中见风采。
后来游赏岂乏贤，文章不如元祐前。万金词赋烂星
斗，追逐《骚》雅光联翩。先生别去陵谷迁，漠漠宇宙迷
荒烟。临皋鹤梦骨可仙，谁同此乐消闲年。